Kas Leedus on sündimas oma kohalik Keskerakond või Rahvaliit või mõlemad e. Rahvaerakond?    Rahvaerakonna nimelise moodustise asutamine leidis Leedus tõepoolest laupäeval aset. Selle asutamiskongressil viibis külalisena ka tuntud vene poliitik Kossatšov.    Venemaa riigiduuma väliskomisjoni esimees Konstantin Kossatšov rääkis Leedu Rahvaerakonna asutamiskongressil Vilniuses, et loodab uue Leedu erakonna koostööle parteiga Ühtne Venemaa ning Leedu ja Venemaai suhete normaliseerimisele. Kossatšovi sõnul ei olnud Leedus - erinevalt Lätist ja Eestist - seniajani ühtki parteid, kellega  oleks saanud pidevalt kõnelusi pidada, ning et enamik Leedu erakondi on Venemaa suhtes vaenulikult meelestatud.    "Kahjuks on suurem osa Leedu parteidest oma poliitilise platvormi suhtumises Venemaasse rajanud antagonismile, Venemaa kui Leedu naabri demoniseerimisele. Iseenesestki mõista ei ole meil selliste parteidega millestki rääkida," ütles Kossatšov.      Leedu Rahvaerakonna asutas koos oma mõttekaaslastega ekspeaminister Kazimira Prunskienė, kes valiti ka erakonna juhiks. Kossatšov viibis kongressil külalisena, vahendas RahvusRinghääling.    "Pole vaja karta, et meid nimetatakse Vene- ja slaavimeelseks erakonnaks, või kuidagi teisiti, kuna minu arvates on see loomulik, ratsionaalne ja rahvuslikele huvidele vastav vaatepunkt koostööle  meie naabritega," rääkis 66aastane Prunskienė erakonna asutamiskongressil. Tema sõnul tuleb välispoliitikas euroatlandi integratsioon ja koostöö Venemaa ja Valgevenega kooskõlla viia ning mitte teeselda, et naabrid pole majandus- ja kultuuripartneritena tähtsad.    Leedu välisminister Vygaudas Ušackas ütles, et Kossatšovi avaldus Leedu erakondade kohta ületas diplomaatilise etiketi piirid ning näitas püüet mõjutada suveräänse riigi siseasju ja välispoliitikat.    Rahvaerakonna arvates  pole sellest ju suurt lugu.    Tõenäoliselt ei häiriks kossatšovide selline käitumine ka meie maal tegutsevat sõsarparteid.  Kõik on ju K-orras.